NOVO 13:20 Premijer Andrej Plenković je nakon sjednice Predsjedništva HDZ-a rekao da je bilo otvoreno i pitanje koje se odnosi na Milijana Brkića.

- On je o tome iznio svoj stav, zaključili smo da institucije trebaju nastaviti sa svojim aktivnostima. Vidjet ćemo kako će se priča dalje razvijati, rekao je Plenković.

Novinari su ga potom zasuli sa pitanjima, među kojima se isticalo što je Brkić rekao na sjednici, no Plenković više nije želio govoriti.

- Sve sam kazao, bilo je sve što je rekao te se zaputio do svog automobila.

Plenković je kazao kako je Milijan Brkić na sastanku užeg Predsjedinštva HDZ-a iznio svoj stav. "Institucije trebaju nastaviti sa svojim aktivnostima, zakonito i neovisno. Vidjet ćemo kako će se ta stvar razvijati", kazao je premijer. https://t.co/zW16ZN1pAJ pic.twitter.com/sOFpHTuLi8 — HRT vijesti (@hrtvijesti) 23 April 2019

Damjan Tadic / CROPIX

Damjan Tadic / CROPIX

Damjan Tadic / CROPIX

-------------------

13:03 Oko 13 sati Milijan Brkić napustio je zgradu Predsjedništva HDZ-, no nije bio odveć raspoložen za pitanja novinara, koji su cijelo vrijeme trajanja sjednice nestrpljivo iščekivali izlazak naijstaknutijih članova stranke.

- Sve je super, kao što vidite živ sam i zdrav, kratko je rekao Brkić.

Na pitanje novinara da li se pričalo o njegovom odlasku iz HDZ-a i hoće li ikada napustiti stranku, Brkić je bio jasan: "Nikada".

- Saslušali smo kolegu Brkića, nije bilo nikakvih drastičnih odluka, hajka i medijski napisi nisu potrebni, država ima institucije i one su se primile posla. I stranka i ja imamo povjerenje u institucije', rekao je prvi nakon sjednice Predsjedništva HDZ-a ministar Darko Horvat.

Na pitanje što je Brkić rekao u svoju obranu, Horvat je odgovorio: 'Niti je bio napadnut niti se trebao braniti".

Damjan Tadic / CROPIX

-------------------

Zamjenik predsjednika HDZ-a, Milijan Brkić, došao je u utorak ujutro na sastanak užeg Predsjedništva stranke na kojem bi se navodno trebalo raspravljati o njegovoj političkoj budućnosti.

- Danas je redovna sjednica užeg predsjedništva, predsjednik stranke predlaže teme dnevnog reda. Koliko znam ovo je Hrvatska demokratske zajednica, nije Komunistička partija, hvala bogu - rekao je Brkić okupljenim novinarima.

- U državi postoje institucije koje se bave progonom, a to sigurno nisu političke stranke - rekao je. Upitan stoji li i dalje pri kritikama institucija, koje je ranije izgovorio, Brkić je rekao da nije kritizirao institucije.

- Rekao sam da u nečemu ne želim sudjelovati i i dalje stojim pri tome.

Koliko znam ovo je @HDZ001, nije Komunistička partija, hvala bogu. Postoje institucije koje se bave progonom, a to sigurno nisu političke stranke, izjavio je Milijan Brkić uoči početka sjednice užeg Predsjedništva stranke. https://t.co/zW16ZN1pAJ pic.twitter.com/lT6TBD4pHV — HRT vijesti (@hrtvijesti) April 23, 2019

U 10.10h je u zgradu HDZ-a stigao i premijer Andrej Plenković.

- Malo ćemo o suficitu, kreditnom investicijskom rejtingu, pobjedi na europskim izborima i svim drugim temama - izjavio je Plenković dolazeći na sjednicu užeg Predsjedništva HDZ-a.

Ministar uprave i politički tajnik HDZ-a Lovro Kuščević rekao je pak novinarima pred Središnjicom HDZ-a da se moraju poslušati obje strane i prema tome donijeti mišljenje.

- Evo čuli smo da danas Brkić ima nešto za kazati o svojoj situaciji, a kada čujemo obje strane onda ćemo o tome razgovarati - rekao je upitan može li Brkić i dalje ostati drugi čovjek HDZ-a.

- Svi mi smo časni članovi stranke koji moramo doprinijeti stranci i boljitku Hrvatske i svatko ima svoju ulogu u tom procesu. Sada ćemo vidjeti što misli jedna, a što druga strana i razgovarati o tome - kazao je Kuščević.

'Istraga nije ugodna...'

- Treba svakako čuti što na sve te optužbe ima reći i sam Brkić - kaže naš izvor iz HDZ-a te dodaje: - Ali ova situacija nikako nije ugodna s obzirom na visoke funkcije koje Brkić obnaša u stranci, a i u Saboru.

Međutim, u stranci ima i onih koji smatraju da su te optužbe na račun Brkića “smiješne, posebno nakon što je njegova bivša supruga izjavila da su uzajamno dijelili e-mail šifre”.

- Ne znam da će se raspravljati o Brkiću - kazao nam je naš drugi sugovornik.

Premijer Plenković je posljednjih dana na račun pokrenute istrage protiv Brkića bio suzdržan, a Brkić se nakon izjave: “Cirkus koji je počeo prije deset mjeseci ide dalje, a kao što sam već rekao, u njemu i dalje ne želim sudjelovati. Za sada ću samo nadodati da je sramotno u što su pojedinci pretvorili državne institucije” - prestao oglašavati. Premijer Plenković upravo zbog tih riječi navodno pokreće raspravu na temu svoga stranačkog zamjenika. Većina HDZ-ovaca na temu Brkića javno ne želi govoriti, a i neslužbeno nisu baš rječiti. Uglavnom ponavljaju da se nisu s njim čuli.

- Samo smo si preko poruka čestitali Uskrs - kaže izvor iz HDZ-a. No jedan sugovornik blizak HDZ-u smatra da je otvaranjem istrage protiv Brkića HDZ-u nanesena šteta.

- Samo je pitanje trenutka kako će se ta tematika u stranci riješiti - kaže naš sugovornik.

Brkić se ranije oglasio na profilu na društvenim mrežama te čestitao Uskrs, napisavši među ostalim: “Razmišljajmo o svojoj budućnosti i slijedimo svoje snove, živimo život ispunjen mirom, dobrotom i vjerom u čovjeka”.

Iz Brkićeva, pak, kruga ovih dana doznajemo da čeka poziv Općinskoga državnog odvjetništva u Osijeku kako bi u tom postupku iznio obranu. Dosad se pred policijom branio šutnjom, a neslužbeno doznajemo da puno otvoreniji ne planira biti ni ubuduće. Postoji mogućnost da će ipak iznijeti kratku obranu u kojoj bi onda pobijao sve što mu se stavlja na teret.

Brkićevi branitelji, naime, imaju pravo uvida u spis tek kad potpredsjednik Sabora iznese obranu. Zasad im nije poznato na čemu istražitelji temelje svoje sumnje.

Naš drugi sugovornik iz stranke smatra da bi premijer Plenković svakako trebao razgovarati s Brkićem.

Tajni postupak

- Premijer Plenković trebao bi ga pozvati na razgovor i pitati o čemu se radi - smatra naš sugovornik koji zasad, kaže, ne vidi razloga da podrži eventualnu ideju o Brkićevu izbacivanju iz stranke.

- Treba čuti Brkićevu stranu - kaže naš sugovornik. U Brkićevu krugu, pak, ovih dana ponavljaju - “neće odustati”, “za što ga se uopće tereti”, “pa bivša supruga sama mu je dala podatke o e-mailu”. Također smo neslužbeno doznali da je Brkićeva bivša supruga policajcima, kad su je pitali, kazala da su ona i bivši suprug uzajamno dijelili te podatke.

No broj žena koje su braća Brkić, Milijan i stariji Jozo, te Blaž Curić i Franjo Varga navodno uhodili popeo se na četiri, dakle nije u pitanju samo Brkićeva bivša supruga.

“Postoji osnovana sumnja da su navedena kaznena djela počinjena od lipnja 2015. do 20. rujna 2018. godine u Belišću i Zagrebu, na štetu četiri osobe (1970., 1989., 1977. i 1988.), praćenjem prijenosa, pristupom i snimanjem sadržaja njihovih korisničkih računa, odnosno pribavljanjem podataka potrebnih za pristup korisničkim računima”, navodi Općinsko državno odvjetništvo u Osijeku koje je postupak proglasilo tajnim.

- Postupak su proglasili tajnim u javnom priopćenju - komentiraju sugovornici iz Brkićeva okruženja, koji drže da se cijeli postupak previše “reklamira u medijima” te ga nazivaju “rezervnim kaznenim djelom” za koje je podignuta optužnica tek kad se nije našlo ništa teže.